สรรพากรเข้มจับใบกำกับภาษีปลอมเข้าคุก
กรมสรรพากรเข้ม ออก–ใช้ใบกำกับภาษีไม่ชอบด้วยกฎหมายมีสิทธิติดคุก
10 ก.ค. 2562

กรมสรรพากรเข้ม ออก–ใช้ใบกำกับภาษีไม่ชอบด้วยกฎหมายมีสิทธิติดคุก
รายงานข่าวจากกรมสรรพากร ว่า ตามที่ข่าวว่า เจ้าหน้าที่ตำรวจกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) ได้จับกุมผู้ประกอบการที่จังหวัดเชียงใหม่ เปิดธุรกิจบังหน้าและออกใบกำกับภาษีเป็นเท็จโดยไม่มีการซื้อขายสินค้ากันจริง แสดงยอดขายสินค้ามูลค่ากว่า 20 ล้านบาท เพื่อให้ผู้ประกอบการอื่นนำไปใช้ในการเครดิตภาษี
ทั้งนี้ กรมสรรพากรขอเตือนให้ผู้ประกอบการทุกรายยุติการกระทำดังกล่าว ปัจจุบันกรมสรรพากร ได้นำระบบ Data Analytics มาใช้เพิ่มประสิทธิภาพในการวิเคราะห์ข้อมูล โดยเฉพาะฐานข้อมูลขนาดใหญ่ (Big Data) ซึ่งได้นำข้อมูลภายในและข้อมูลภายนอกมาใช้ในการวิเคราะห์ และติดตามตรวจสอบตลอดจนจับกุมผู้เสียภาษีที่เป็นผู้ออกและผู้ใช้ใบกำกับภาษีโดยไม่มีการซื้อขายสินค้าจริงมาลงโทษตามกฎหมายต่อไป